আশা শেষ বাংলার। রনজি ট্রফির ফাইনালে এবারও পৌঁছনো হল না বাংলার। পুণেতে অনুষ্ঠিত সেমিফাইনালে এদিন দিল্লির কাছে হার মানল মনোজ তিওয়ারির বাংলা। নাইট-নেতা গৌতম গম্ভীরের ছেলেরা  ইনিংস ও ২৬ রানে হারিয়ে দিল বাংলাকে। 
সেই কবে ফাইনালে পৌঁছেছিল বাংলা, ১৯৮৯ সালে! তার পর থেকে প্রতিবছর স্বপ্ন দেখেছে বাংলার ক্রিকেট প্রেমীরা। সেই আশা তাঁদের সফল হয়নি। এবারও হল না। 
সোমবারই ইঙ্গিত পাওয়া গিয়েছিল বাংলার পক্ষে এবারও ফাইনালের পাসপোর্ট জোগাড় করা সম্ভব হবে না। মঙ্গলবার বাংলার ব্যাটিং কঙ্কাল দেখিয়ে দিল দিল্লি। 
আরও ভাল করে বললে, নবদীপ সাইনি ও কুলবন্ত খেজরোলিয়ার বোলিং দাপটে দ্বিতীয় ইনিংসে বাংলা মুড়িয়ে গেল মাত্র ৮৬ রানে। বাংলার হয়ে কোনও ব্যাটসম্যানই বড় রান করতে পারেননি। 
এর আগে দিল্লির প্রথম ইনিংস শেষ হয় ৩৯৮ রানে। বাংলার থেকে ১১২ রানে এগিয়ে ছিল দিল্লি। এই রানও তুলতে পারলেন না বাংলার ব্যাটসম্যানরা। সাইনি ও খেজরোলিয়া চার-চারটি করে উইকেট তুলে নেন। যার ফলে বাংলা এবারও খালি হাতে ফিরে আসছে। 
সংক্ষিপ্ত স্কোর —
বাংলা প্রথম ইনিংস ২৮৬, দ্বিতীয় ইনিংস ৮৬
দিল্লি প্রথম ইনিংস ৩৯৮